**MOLĖTŲ RAJONO ALANTOS SENELIŲ GLOBOS NAMŲ**

**VEIKLOS 2020 METŲ ATASKAITA**

2021 m. vasario 1 d. Nr. VL-

Alanta

1. **SKYRIUS**

**ĮSTAIGOS VEIKLOS REZULTATŲ APŽVALGA**

Molėtų rajono Alantos senelių globos namai (toliau – Globos namai) yra stacionari socialinės globos įstaiga, teikianti ilgalaikę/trumpalaikę socialinę globą savivaldybėje gyvenamąją vietą deklaruojantiems senyvo amžiaus asmenims ir suaugusiems asmenims su negalia (toliau tekste – gyventojai). Globos namų misija – teikti kvalifikuotas, kokybiškas, prieinamas socialinės globos paslaugas. Globos namų vizija – saugi ir ori mūsų klientų senatvė. Visa įstaigos ir mano, kaip vadovo, veikla, tikslai, uždaviniai ir priemonės nukreipti misijos ir vizijos įgyvendinimui.

Globos namuose 2020 m. dirbo iš viso 20 darbuotojų. Bendras Globos namų biudžetas pagal visus šaltinius sudarė 374,2 tūkst. eurų. Kreditoriniai įsiskolinimai metų pabaigai sudarė 0,7 tūkst. eurų (laiku negautos sąskaitos apmokėjimui), debitoriniai - 0,5 tūkst. eurų (spaudiniai). Per 2020 m. surinkta į bendrą įstaigos biudžetą lėšų iš gyventojų už jų išlaikymą 128,1 tūkst. eurų, 2019 m - 110 tūkst. eurų, 2018 m - 92 tūkst. eurų. Šių lėšų surinkimo padidėjimą sąlygoja kasmet tendencingai didėjančios pensijos. 2020 m. 15 gyventojų gavo papildomai slaugos ir/ar priežiūros (pagalbos) išlaidų tikslinę kompensaciją, kurios dydis per mėnesį sudarė nuo 59 iki 304 eurų, priklausomai nuo neįgalumo lygio, o 2019 m. tokių asmenų buvo 14, tikslinė kompensacija sudarė nuo 56 iki 296 eurų/mėn. Šie žmonės kinta, suma nėra pastovi, todėl papildomai surenkamų šių lėšų suma per metus gali ženkliai skirtis, priklausomai kokio neįgalumo lygio gyventojų ir kiek jų įstaigoje konkrečiais metais gyvena. Molėtų r. savivaldybės lėšos Globos namų išlaikymui 2020 m. sudarė 236,3 tūkst. eurų, palyginimui 2019 m. sudarė 227,1 tūkst. eurų, 2018 m – 207,8 tūkst., kurie didžiąja dalimi skirti darbo užmokesčiui ir mokesčiams.

Išlaikymo kaina asmeniui 2020 m. išliko nepakitusi - 770 eur/mėn, o asmeniui su sunkia negalia – 793 eur/mėn. Asmenų vidurkis įstaigoje su sunkia negalia 2020 m. buvo 14, 2019 m. - 13, 2018 m. – 11, o 2017 m - 10. Taigi šis skaičius su kiekvienais metais tendencingai auga, tokių asmenų priežiūra yra sudėtingesnė ir reikalaujanti didesnių žmogiškųjų ir materialiųjų resursų, kompetencijos, paslaugų įvairovės.

Ataskaitiniu laikotarpiu Globos namuose gyveno 33 asmenys (iš jų 9 vyrai ir 25 moterys), visiems jiems teikiama ilgalaikė socialinė globa. Per 2020 metus asmenų kaita globos namuose nebuvo didelė. Tai sąlygojo daug faktorių, kaip: asmenų sveikatos priežiūra ir būklė, gyvenimo sąlygos, atmosfera įstaigos viduje ir tarp gyventojų. Gyventojų skaičiaus pokytis per ketverius paskutiniuosius metus parodytas lentelėje.

|  |  |  |  |  |
| --- | --- | --- | --- | --- |
| **Pokyčio priežastis** | **2020 m** | **2019 m** | **2018 m** | **2017 m** |
| Atvyko | 5 | 4 | 13 | 13 |
| Išvyko į namus/į kitas įstaigas | 1 | 2 | 2 | 0 |
| Mirė | 5 | 2 | 7 | 14 |

Vyriausias Globos namų gyventojas 2020 metais buvo 95 metų (moteris), jauniausias – 28 metų (moteris). 2020 metų pabaigoje su fizine negalia buvo 14 asmenų (2019 m. - 8 asmenys), su protine negalia – 7 asmenys (2019 m. – 5), su sunkia negalia – 13 asmenų (2019 m. - 6 asmenys). Iš minėtų asmenų 9 yra gulintys. Dėl nuolatinės asmenų kaitos, šie skaičiai kasmet kinta.

1. **SKYRIUS**

**PAGRINDINIAI VADOVO METŲ VEIKLOS REZULTATAI**

2020 metams man, kaip vadovui, šalia einamųjų kasdienių funkcijų ir darbų, buvo iškeltos 5 metinės užduotys, pagal jas nustatyti siektini rezultatai bei rezultatų vertinimo rodikliai. Pateikiu šių užduočių pasiektus rezultatus.

1 užduotis - užtikrinti kokybišką ir efektyvų paslaugų teikimą.

Pasiekti rezultatai: 1) Socialinių paslaugų priežiūros departamentas prie socialinės apsaugos ir darbo ministerijos atliko teikiamos socialinės globos atitiktį socialinės globos normų aprašo reikalavimams, kad būtų įgyvendinama globos namuose vieninga praktika, nustatė tik tris trūkumus, t.y. reikalinga pakoreguoti, pašalinti trūkumus nurodytuose trijuose dokumentuose (išnagrinėta 30 dokumentų, koreguotini 3 dokumentai); 2) negauta nusiskundimų dėl nustatytais terminais ir tinkamai pateiktų dokumentų, informacijos, planų ir/ar ataskaitų rengimo. Užduotis įvykdyta iš dalies, t.y. 90 proc.

2 užduotis - užtikrinti įstaigos veiklos viešinimą visuomenėje.

Pasiekti rezultatai: atnaujinta įstaigos elektroninė svetainė, sukelta ir susisteminta informacija apie teikiamas paslaugas. Nepavyko tik pritaikyti elektroninės svetainės neįgaliesiems dėl ne nuo mūsų priklausančių aplinkybių, o dėl pasirinkto administratoriaus, kuris teikia serverio administravimo/saugojimo paslaugas, ir iš kurio nupirktas svetainės šablonas, kuriame nėra numatyta prieiga neįgaliesiems. Todėl pasibaigus terminui, bus arba keičiamas internetinės svetainės administratorius, arba perkama paslauga perdaryti svetainę taip, kad būtų įdiegta prieiga neįgaliesiems. Užduotis įvykdyta 100 proc.

3 užduotis - tobulinti profesinę kvalifikaciją vadybos srityje.

Pasiekti rezultatai: iki 2020 m. gruodžio 31 d. dalyvauta 2 mokymuose-seminaruose, 3 konferencijose vadybos srityje, kurių bendra trukmė 34 val. Užduotis įvykdyta 100 proc.

4 užduotis - toliau tęsti kitų finansinių šaltinių pritraukimą į įstaigą.

Pasiekti rezultatai: gauta paramos-labdaros maisto produktais, daržovėmis, vaisiais, rūbais, asmens apsaugos priemonėmis (vienkartinės kaukės FFP2, FFP3, medicininės kaukės, vienkartinės pirštinės, chalatai ir kt.), is viso vertė daugiau kaip 3000 eur, 900 eur gauta iš trečiųjų asmenų GPM 2 proc. Užduotis įvykdyta 100 proc. ir viršyta.

5 užduotis - įrengti įstaigoje ventiliacinę sistemą.

Pasiekti rezultatai: ventiliacinė sistema įstaigoje įrengta liepos mėn, kadangi iki birželio 16 d šalyje buvo karantinas, dėl to darbai buvo daromi po karantino atšaukimo, suderinus su Tarptautine Vilniaus moterų asociacija. Užduotis įvykdyta 100 proc.

1. **SKYRIUS**

**PRAĖJUSIŲ METŲ VADOVO SVARBIAUSIOS INICIATYVOS, SPRĘSTOS PROBLEMOS, KELIAMI NAUJI UŽDAVINIAI IR IŠŠŪKIAI**

2020 m. kryptingai tęsiau pradėtus darbus, toliau ieškojau būdų iškeltų tikslų ir uždavinių bei metinių užduočių įgyvendinimui. Svarbiausios iniciatyvos, spręstos problemos:

1. 2020-ieji metai buvo iššūkis visiems dėl COVID-19 ligos (Koronaviruso infekcijos), pakeitusios darbo organizavimą, apimtis, žmogiškųjų išteklių valdymą, požiūrį į vertybes ir t.t. Ekstremali situacija ir karantinas mūsų įstaigos veiklą bei mano, kaip vadovo, darbą pakeitė iš esmės: iš dalies nuotolinis darbas, suvaldymas situacijos, momentaliai reaguojant į pasikeitusias aplinkybes, į nuolat besikeičiančius teisės aktus, nurodančius ir įpareigojančius keisti, ypač tokiom įstaigom, kaip mes, t.y. stacionariom įstaigom, vykdančiom socialinę slaugą ir globą, darbo pobūdį, priemones, darbo režimą ir t.t., kasdieniai pokalbiai su darbuotojais, stengiantis sumažinti įtampą dėl baimės užkrėsti gyventojus ir užsikrėsti Koronavirusu, motyvacija dirbti (keletas darbuotojų per pirmąjį ligos etapą kovo-balandžio mėnesiais buvo pareiškę norą išeiti iš darbo, bijant užsikrėsti ir kitus užkrėsti), siekiant išlaikyti vieningą komandą, pasirengusią tinkamai bet kokiom sąlygom atlikti savo darbinę pareigą prieš globos namų gyventojus ir t.t. Socialinės globos įstaigų vadovai ir darbuotojai turėjo visais praėjusiais metais padidintą darbo krūvį tiek fiziškai, tiek psichologiškai, kurio masto neįmanoma įvertinti nei pinigais, nei kitaip pasverti. Vasaros viduryje, pasibaigus karantinui, Socialinės apsaugos ir darbo ministerija skyrė mūsų įstaigai 5000 eurų premiją, kuri buvo išdalinta 11 darbuotojų už ypač svarbių užduočių vykdymą valstybės lygio ekstremaliosios situacijos ir karantino metu. Ši skirta „premija“ – tai tik paskata, bet jokiu būdu neatperka mūsų visų, socialinių globos įstaigų vadovų ir darbuotojų, psichologinių išgyvenimų, padidinto darbo krūvio, atsakomybės naštos. Manau, jog susitvarkiau su šiais visai mūsų valstybei ir net pasauliui tekusiais naujo pobūdžio iššūkiais, koordinuodama įstaigos darbą, įvedus komandinį darbą, kuomet komandos tiesiog nesusitikdavo nei prieš, nei po darbo, nuolat užtikrindama aprūpinimą tiek darbuotojus, tiek gyventojus būtinom apsaugos priemonėm, vykdant priežiūrą ir kontrolę. Apie tai byloja, jog nuo COVID-19 ligos pradžios, t.y. nuo kovo mėn. vidurio iki metų pabaigos įstaigoje nesusirgo nei vienas gyventojas.

Šis iššūkis dar tęsis ir šiuos metus, o gal ir ilgiau, kadangi pandemija nesibaigia, virusas mutuoja, todėl mokomės gyventi ir dirbti kitaip. Aš, kaip įstaigos vadovas, turiu taip pat prisitaikyti prie aplinkybių, dirbti esant ekstremaliai situacijai, tam kad suvaldyti visus procesus. To tiesiog mokaisi gyvendamas ir dirbdamas, čia ir dabar, išsikeliant sau tikslus ir uždavinius, susidėliojant prioritetus.

2. Siekiant tobulinti ir gerinti įstaigos teikiamų paslaugų kokybę, nuolat buvo ieškoma būdų ir priemonių geriems rezultatams pasiekti. Todėl sutelkti kolektyvą komandiniam darbui, motyvuoti darbuotojus, esant pandemijai, bet nežadant didesnio atlyginimo, skatinti darbuotojus ne kaltinti kitus, o išmokti pamatyti savo klaidas, jas įsivardinti, išmokyti priimti kritiką ir ištaisyti klaidas – tai taip pat buvo viena iš svarbiausių mano, kaip vadovo, iniciatyvų ir užduočių, kuri, vertinant objektyviai, manau buvo atlikta nepriekaištingai.

3. Kaip ir kasmet, vienas iš svarbiausių iššūkių 2020 m. buvo pritraukti paramą-labdarą įvairiomis formomis už ne mažiau kaip 2000 tūkst. eurų įvairiomis formomis. Šis iššūkis buvo pasiektas ir viršytas, buvo gauta paramos-labdaros įvairiomis formomis už daugiau kaip 3000 eurų. Nežiūrint į tai, kad esant ekstremaliai situacijai ir karantinui praktiškai nebuvo galimybių fiziniam kontaktui su paramos-labdaros davėjais, reikėjo keisti strategiją ir būdą. Man tai pavyko. Buvo skambinama telefonu, kreipiamasi dėl paramos-labdaros per socialinius tinklus ir kt. Didžioji dalis paramos-labdaros buvo gauta asmens apsaugos priemonėmis, vietos ir rajono gyventojai bei įmonės rėmė daržovėmis, vaisiais, žuvimi bei kitokiais skanėstais, rūbais... Didžiųjų miestų įmonių darbuotojai siuntė globos namų gyventojams virtualias ir materialias dovanėles šv. Velykų ir šv. Kalėdų progomis, atlikėjai koncertavo įstaigos vidiniame kiemelyje. Bendras sąmoningumas ir pozityvumas palaikė mūsų viso kolektyvo ir mano, kaip vadovo, motyvaciją dirbti dar geriau.

2021 m. uždaviniai ir iššūkiai:

1)užtikrinti įstaigoje saugią aplinką ir kokybišką socialinių paslaugų teikimą dėl COVID-19 ligos esant šalyje ekstremaliai situacijai ir/ar karantinui;

2) užtikrinti kokybišką ir efektyvų paslaugų teikimą;

3) užtikrinti įstaigos veiklos viešinimą visuomenėje;

4) tobulinti profesinę kvalifikaciją vadybos srityje;

5) toliau tęsti kitų finansinių šaltinių pritraukimą į įstaigą.

Direktorė Kristina Gintilaitė